Eesti lipu päeval esilinastub Tallinnas dokumentaalfilm «Su üle Jumal valvaku».  Lühifilm põhineb ennesõjaaegsetel dokumentaalkaadritel ja esitleb meie luteri kirikut rahvuslike traditsioonide kujundaja ja kandja rollis. Vaatajateni tuuakse kiriku aktiivne kaasatus ühiskonnaellu.  Tegemist on grupi autorite  ühisloominguga. Filmimees Märt Müür tegi valiku arhiivimaterjalidest ning hiljem liitis kaadrid tervikuks. Peapiiskop Andres Põder kirjutas filmile teksti ning kantsler Urmas Viilma luges selle linti. Viilma kommenteerib pealkirjavalikut: «Idee tuli spontaanselt ja tundus sobivat just rahvakiriku ja rahvusriigi vaheliste seoste tõttu, mida filmis kirjeldatakse. Meie hümnis on need samad seosed veel säilinud.»  Viilma loodab, et film aitab tõsta meie vaimulike ja teiste kiriku töötegijate eneseteadvust,  tunnetamaks kiriku ja kohalike koguduste suurt rolli ühiskonnas kaasarääkijana.  Kirikuvalitsus annab teada, et huvilised on teretulnud esilinastusele 4. juunil kell 13 kinos Artis, mis asub Tallinnas Solarise keskuses.  Eesti Kirik